Ine Eriksen Søreide

Ine Marie Eriksen Søreide (født 1976) er en norsk jurist og politiker (H) som fra 14. februar 2026 er Høyres leder. Hun har vært stortingsrepresentant siden 2001, og satt i Erna Solbergs regjering som forsvarsminister 2013–2017 og utenriksminister 2017–2021.

I stortingsperioden 2025–2029 er Søreide leder for Stortingets utenriks- og forsvarskomité, som hun også ledet fra 2009 til 2013 og fra 2021 til 2025. Hun ble enstemmig valgt som partileder etter Solberg på landsmøtet 14. februar 2026.

 Bakgrunn 
Ine Marie Eriksen ble født 2. mai 1976 i Lørenskog. Faren Egil Eriksen (1941–2003) var elektriker og moren Wenche Irene Hansen (1948–2014) var sekretær. Hun vokste opp på Strømmen og i Tromsø. Hun gikk Tromsdalen videregående skole og studerte rettsvitenskap ved Universitetet i Tromsø, men var allerede da politisk engasjert. Hun tok juridisk embetseksamen i 2007. Hun har også informasjonskurs fra Forsvarets høgskole.

Søreide har tidligere vært gift med høyrepolitiker Øystein Eriksen Søreide, og har beholdt etternavnet etter skilsmissen.

 Virke 
 Politikk 
Søreide innledet sitt politiske virke i 1994 på ja-siden før folkeavstemningen om norsk EU-medlemskap. Søreide var 1. nestleder i Troms Unge Høyre 1995–1996, varamedlem av Tromsø kommunestyre 1995–1999 og medlem av Unge Høyres sentralstyre 1996–2004, herav 1. nestleder 1998–2000 og leder 2000–2004. Hun har vært medlem av Høyres sentralstyre siden 2000, og møtte som Unge Høyre-leder i Høyres arbeidsutvalg 2000–2004. Hun var medlem av Høyres kvinnepolitiske utvalg 1998–2001.

I november 2025 bekreftet Søreide at hun er kandidat til vervet som partileder i Høyre etter Erna Solberg, og hun ble valgt som ny partileder på Høyres landsmøtet 14. februar 2026.

I 2019 toppet hun listen for mennesker som vil forme verden det neste året («class of 28») av det politiske magasinet Politico.

 Stortingskarriere 
I 1997–2001 var Søreide 3. vararepresentant til Stortinget for Troms Høyre. I 2001 ble hun 1. vararepresentant fra Oslo, og var møtende vararepresentant hele stortingsperioden 2001–2005 mens Per-Kristian Foss var finansminister i Kjell Magne Bondeviks andre regjering.

Siden 2005 har hun vært fast innvalgt fra Høyres Oslo-liste. Etter åtte år i Stortingets kirke-, utdannings- og forskningskomité ble hun i 2009 leder i Stortingets utenriks- og forsvarskomité. Selv om Søreide er en lojal støttespiller for partileder Erna Solberg, har det også forekommet at hun har opponert. Det skjedde senest våren 2013, da hun på Høyres landsmøte fremsto som en varm talskvinne for kjønnsnøytral verneplikt.

 2001–2005: Medlem av Kirke-, utdannings- og forskningskomiteen
 2005–2009: Leder av Kirke-, utdannings- og forskningskomiteen
 2009–2013: Leder av Utenriks- og forsvarskomiteen og Den utvidede utenriks- og forsvarskomité
 2021–2025 og valgt for perioden 2025 til 2029: Leder av Utenriks- og forsvarskomiteen og Den utvidede utenriks- og forsvarskomité

 Regjering 
Søreide satt i Erna Solbergs regjering i alle åtte år den regjerte. Hun var én av fem statsråder utenom statsministeren som kontinuerlig satt i regjeringen i hele dens funksjonstid. De øvrige fire var Jan Tore Sanner, Monica Mæland, Bent Høie og Torbjørn Røe Isaksen.
 2013–2017: Forsvarsminister (Solberg)
 2017–2021: Utenriksminister (Solberg)

miniatyr|God tone før NATO-møte i Brussel (2015): Ursula von der Leyen (forsvarsminister, Tyskland), Jeanine Hennis-Plasschaert (forsvarsminister, Nederland), Jens Stoltenberg (generalsekretær i NATO), Ash Carter (forsvarsminister, USA) og Ine Eriksen Søreide (forsvarsminister, Norge).

 Forsvarsminister 
Hun ble utnevnt til forsvarsminister i Erna Solbergs regjering 16. oktober 2013, der hun etterfulgte Anne-Grete Strøm-Erichsen. Søreide oppfordret i et intervju i samband med Russlands anneksjon av Krim i 2014 til høyere rustningsanstrengelser fra alle de europeiske NATO-stater.Tagesschau.de Reaktion auf Ukraine-Konflikt, 22. april 2014

Sommeren 2013, mens Strøm-Erichsen fortsatt var forsvarsminister, vedtok Stortinget å innføre kjønnsnøytral verneplikt i Forsvaret, og ble innført i 2015 under Søreides periode. Opptrapping mot NATOs mål om å bruke to prosent av bruttonasjonalprodukt på forsvar var en sentral sak i Søreides tid som forsvarsminister. Forsvarsbudsjettene økte i perioden, men i 2017 uttalte hun at hun ikke kunne garantere at Norge ville nå toprosentmålet.

Den 20. oktober 2017 overtok daværende EØS- og EU-minister Frank Bakke Jensen som forsvarsminister etter at Søreide ble utnevnt til ny utenriksminister.

 Utenriksminister 
Søreide ble av statsminister Erna Solberg utnevnt til utenriksminister i 2017, etter at daværende utenriksminister Børge Brende skulle tiltre som ny president i Verdens økonomiske forum. Søreide var den første kvinnen i stillingen som utenriksminister i Norge. Fra utnevnelsen frem til 24. januar 2020 hadde Norge kvinner i de tre mest fremtredende regjeringspostene (statsminister, finansminister og utenriksminister).

Fra 2013 var EU- og EØS-saker tillagt en egen EØS- og EU-minister i Utenriksdepartementet, som fra samme dag som Søreide overtok som utenriksminister, ble overtatt av Marit Berger Røsland. I januar 2018, da Venstre gikk inn i regjeringen, ble dette lagt tilbake hos utenriksministeren, mens det samtidig ble opprettet en egen utviklingsminister i Utenriksdepartementet.

I januar 2020 ble det kjent at regjeringen høsten 2019 hadde besluttet å hente hjem en norsk gutt fra Syria som ble vurdert som alvorlig syk. For å gjennomføre hjemhentingen ble også guttens søster og terrorsiktede mor tatt med til Norge. Saken skapte politisk uenighet og førte til at Fremskrittspartiet valgte å gå ut av regjeringen. Ifølge Søreide ble beslutningen tatt på humanitært grunnlag, basert på tilgjengelig informasjon om barnets helsetilstand.

Søreide gikk av sammen med resten av regjeringen 14. oktober 2021. Hun gikk tilbake til Stortinget og ble leder av Utenriks- og forsvarskomiteen.

 Utmerkelser 
 Kong Harald Vs jubileumsmedalje 1991–2016
 I 2019 ble Søreide tildelt Årets europeer på Europeisk Ungdoms landsmøte for sin lange innsats for europasaken.

 Referanser 

 Eksterne lenker 




Kategori:Norske utenriksministre
Kategori:Norske forsvarsministre
Kategori:Statsråder i Regjeringen Solberg
Kategori:Stortingsrepresentanter fra Høyre
Kategori:Stortingsrepresentanter for Oslo
Kategori:Stortingsrepresentanter 2025–2029
Kategori:Stortingsrepresentanter 2021–2025
Kategori:Stortingsrepresentanter 2017–2021
Kategori:Stortingsrepresentanter 2013–2017
Kategori:Stortingsrepresentanter 2009–2013
Kategori:Stortingsrepresentanter 2005–2009
Kategori:Stortingsrepresentanter 2001–2005
Kategori:Unge Høyres ledelse
Kategori:Høyres ledere
Kategori:Høyre-politikere i Oslo
Kategori:Høyre-politikere i Troms
Kategori:Lokalpolitikere i Tromsø
Kategori:Norske jurister
Kategori:Personer fra Lørenskog kommune